**Tiesību akta projekta sākotnējās ietekmes novērtējuma ziņojums par**

**Ministru kabineta noteikumu projektu „Grozījumi Ministru kabineta 2013.gada 25.jūnija noteikumos Nr.337 „Noteikumi par atkritumu apsaimniekošanas reģioniem”” (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi Ministru kabineta 2013.gada 25.jūnija noteikumos Nr.337 „Noteikumi par atkritumu apsaimniekošanas reģioniem”” (turpmāk – noteikumu projekts) izstrādāts saskaņā ar Atkritumu apsaimniekošanas likuma (turpmāk - likums) 10.panta pirmo daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saeima 2008.gadā pieņēma Rajonu pašvaldību reorganizācijas likumu un Administratīvo teritoriju un apdzīvoto vietu likumu, samazinot vietējo pašvaldību administratīvo teritoriju skaitu gandrīz pieckārtīgi. Saskaņā ar pieņemto likumu tika izveidotas 119 pašvaldību administratīvās teritorijas – 9 republikas pilsētas un 110 novadi, kā arī tika likvidētas rajonu pašvaldību teritorijas un līdz 2010.gadam reorganizētas rajonu pašvaldību iestādes. Reformas rezultātā bija nepieciešams pārskatīt arī atkritumu apsaimniekošanas reģionu robežas, kā rezultātā radās situācija, ka Kuldīgas novadā ietilpstošie pagasti ir sadalīti starp trīs atkritumu apsaimniekošanas reģioniem, proti, Kuldīgas novada Laidu pagasts ir Liepājas atkritumu apsaimniekošanas reģiona sastāvā, Kabiles, Rendas un Vārmes pagasti ir Piejūras atkritumu apsaimniekošanas reģiona sastāvā, bet Ēdoles, Gudenieku, Īvandes, Kurmāles, Padures, Pelču, Rumbas, Snēpeles, Turlavas pagasti un Kuldīgas pilsēta ietilpst Ventspils atkritumu apsaimniekošanas reģionā.  Kuldīgas novads 2015.gada 25.februārī ir vērsies VARAM ar vēstuli Nr.02-10/380, kurā lūdz izdarīt grozījumus Ministru kabineta 2013.gada 25.jūnija noteikumos Nr.337 „Noteikumi par atkritumu apsaimniekošanas reģioniem” un iekļaut visu Kuldīgas novadu Ventspils atkritumu apsaimniekošanas reģionā, vienlaikus norādot uz to, ka šobrīd novadā darbojas viens atkritumu apsaimniekotājs SIA „Kuldīgas komunālie pakalpojumi” un esošā situācija (novadā ietilpstošo pagastu sadalījums starp trīs atkritumu apsaimniekošanas reģioniem) ļoti sarežģī atkritumu apsaimniekotāja darbu un loģistiku, jo atbilstoši Atkritumu apsaimniekošanas likuma 21.panta pirmajai daļai atkritumu apsaimniekošanas reģiona administratīvajā teritorijā radušos atkritumus nogādā apglabāšanai tikai attiecīga atkritumu apsaimniekošanas reģiona atkritumu poligonā. Kuldīgas novada gadījumā šobrīd tie ir trīs dažādi poligoni.  Vienlaikus jānorāda, ka Valsts kontrole 2015.gada 20.janvāra revīzijas ziņojumā Nr.2.4.1-14-3/2014 ir konstatējusi, ka Kuldīgas novadā, attiecībā uz sadzīves atkritumu apglabāšanu, netiek ievērota likuma 21.panta pirmās daļas prasības, ka sadzīves atkritumi jāapglabā atkritumu apsaimniekošanas reģionam piesaistītajā sadzīves atkritumu poligonā. Lai arī Kuldīgas novadā radītie atkritumi ir jāapglabā trīs dažādos atkritumu poligonos, no 2014.gada 1.februāra novadā radītie atkritumi apglabāšanai tiek nodoti apglabāšanai tikai vienā poligonā, tas ir, Ventspils atkritumu apsaimniekošanas reģiona atkritumu poligonā „Pentuļi”.  Noteikumu projekts paredz visu Kuldīgas novadā esošo pagastu iekļaušanu Ventspils atkritumu apsaimniekošanas reģionā. |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrija (turpmāk – VARAM)  Valsts vides dienests |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Kuldīgas novada iedzīvotāji (atkritumu radītāji vai valdītāji)  SIA „Kuldīgas komunālie pakalpojumi”  Liepājas atkritumu apsaimniekošanas reģiona poligons „Ķīvītes”  Piejūras atkritumu apsaimniekošanas reģiona poligons „Janvāri”  Ventspils atkritumu apsaimniekošanas reģiona poligons „Pentuļi” |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektā paredzēto grozījumu spēkā stāšanās rezultātā tiks mazināts administratīvais slogs:  1. Kuldīgas novada atkritumu apsaimniekotājam tiks atvieglota atkritumu apsaimniekotāja darbība un loģistika;  2. Atkritumus atbilstoši likuma 21.panta pirmajai daļai varēs nogādāt apglabāšanai Ventspils atkritumu apsaimniekošanas reģiona poligonā „Pentuļi”.  Ievērojot iepriekš minēto, tiks samazinātas atkritumu transportēšanas izmaksas, kas nākotnē varētu pozitīvi ietekmēt iedzīvotājiem noteikto maksu par atkritumu apsaimniekošanu. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav. |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” (turpmāk – noteikumi Nr.970) 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu VARAM mājaslapā. |
| 2. | Sabiedrības līdzdalība projekta izstrādē | Projekts 2015. gada 6.maijā tika ievietots VARAM mājas lapā sabiedriskai apspriedei. Sabiedrības priekšlikumi par noteikumu projektu nav saņemti. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Kuldīgas novada pašvaldība |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumi neparedz jaunu institūciju izveidi, likvidāciju vai reorganizāciju. |
| 3. | Cita informācija | Nav. |

*Anotācijas III., IV un V sadaļa – projekts šīs jomas neskar*.

Vides aizsardzības un reģionālās K. Gerhards

attīstības ministrs

**Vīza:**

Valsts sekretārs G. Puķītis

03.06.2015., 16:00

715

M. Buša

67026569, [madara.busa@varam.gov.lv](mailto:madara.busa@varam.gov.lv)